Саопштење Европског комитета за превенцију мучења и нечовечног или понижавајућег поступања или кажњавања

Европски комитет за превенцију мучења и нечовечног или понижавајућег поступања или кажњавања (ЦПТ) је 20. марта 2020. године издао саопштење о принципима који се односе на третман лица лишених слободе за време пандемије корона вируса у којем је препоручио да за време пандемије ковид 19 надлежне државне власти и све установе у којима се налазе лица лишена слободе на територији Савета Европе треба да: 
1. предузму све могуће мере ради заштите здравља и безбедности свих лица лишених слободе, које ће допринети и очувању здравља и безбедности особља (основни принцип); 
2. у потпуности примењују смернице Светске здравствене организације усмерене ка борби против пандемије, као и националне здравствене и клиничке смернице у складу са међународним стандардима; 
3. ојачају расположивост особља које треба да добије сву професионалну подршку, заштиту здравља и безбедности, као и обуку потребну да би могло да настави да ради свој посао; 
4. обезбеде да све рестриктивне мере које се предузимају према лицима лишеним слободе ради спречавања ширења вируса буду правно утемељене, неопходне, сразмерне потреби њиховог предузимања, у складу са принципом поштовања људског достојанства и временски ограничене, а да се лицима лишеним слободе пруже свеобухватне информације на језику који разумеју о свим мерама које се предузимају и које ће се према њима предузимати; 
5. усмере напоре да прибегну алтернативама затварања, нарочито у случајевима пренасељености установа у којима се налазе лица лишена слободе, с обзиром да блиски лични контакти подстичу ширење вируса; власти би требало да, увек када је могуће, примењују мере које представљају алтернативе притвору, као и оне које воде скраћивању затворских казни или њиховој замени лакшим казнама, превременом отпуштању са издржавања казни и условном кажњавању, да преиспитују потребе за наставком недобровољне хоспитализације психијатријских пацијената, да отпуштају кориснике установа социјалне заштите и упућују их на живот у заједници уколико је то могуће и суздржавају се, у највећој могућој мери, од лишавања слободе миграната; 
6. придају посебну пажњу потребама лица лишених слободе која припадају посебно рањивим групама и/или групама у ризику (нпр. старијим и лицима лошијег здравственог стања), што укључује, поред осталог, њихово тестирање на ковид-19, проналажење начина за обезбеђивање интензивне неге уколико је неопходна и психолошке подршке; 
7. у потпуности поштују основна права лица лишених слободе, што се нарочито односи на право на одржавање одговарајуће личне хигијене (обезбеђивање свим лицима лишеним слободе приступа топлој води и средствима за одржавање личне хигијене) и право на свакодневни боравак на свежем ваздуху (најмање један сат); свако ограничење контаката лица лишеног слободе са спољним светом, укључујући ограничавање посета, треба надокнадити повећаним приступом алтернативним средствима и начинима комуникације (нпр. путем телефона или интернета); 
8. обезбеде да сва лица лишена слободе која су изолована због инфекције или сумње да су инфицирана вирусом ковид-19 имају смислен људски контакт сваког дана; 
9. у потпуности и у свим околностима поштују основне мере заштите од злостављања задржаних, ухапшених и притворених лица (приступ адвокату, приступ лекару, право на обавештење особе по избору о лишењу слободе); мере предострожности (попут захтевања да лица са симптомима инфекције носе заштитне маске) могу бити прикладне у неким околностима; 
10. омогуће независним телима, као што су Национални механизам за превенцију тортуре и ЦПТ, надзор над радом свих установа у којима се налазе лица лишена слободе, укључујући и карантине; сва надзорна тела треба да се придржавају прописаних мера предострожности и да поштују принцип ненаношења штете, нарочито у поступању према старијим и лицима лошијег здравственог стања. 

